Mynwerkers se familie: dood kon voorkom wordArgieffoto Mosielele Johannes Sesimane (40), Mosala George Moloele (47), Stephen Johnny Kgari (39) en Tshotlego Rantsiripana Moyo (50) is dood nadat ŉ brand Vrydagnag by ŉ ondergrondse skag waar hulle gewerk het, uitgebreek het. Gomolemo Sesimane, ŉ familielid van een van die oorledenes, het Woensdag by hul gedenkdiens gesê die brand is reeds teen 17:00 opgemerk, maar die werkers is om 22:00 steeds toegelaat om ondergronds te gaan. “Ons broers is ondergronds gestuur om dood te gaan,” het hy gesê. Akanyang Moyo, nog ŉ familielid, het gesê die families is gebroke deur die vier se dood. “Die ongeluk was voorkombaar. Hulle het geweet van die brand en ons broers is in die aarde in gestuur om te sterf.” Intussen het Mandla Gantsho, voorsitter van die Implats raad van direkteure, gesê die ongeluk sal ondersoek word en diegene wat oortree het, sal vervolg word. “Ons sal alles in ons vermoë doen om die ongeluk te ondersoek en te verhoed dat dit weer gebeur. Die bevindinge en aanbevelings van die ondersoek sal ten volle geïmplementeer word en daar sal dissiplinêre prosesse teen diegene ingestel word wat verkeerd opgetree het,” het hy gesê. Jeff Mphahlele, algemene sekretaris van Amcu, het gesê ongelukke soos rotsstortings is nie voorkombaar nie, maar die feit dat die brand reeds opgemerk is voordat die werkers ondergronds gegaan het, is kommerwekkend. “Mense is gedwing om in ŉ gevaarlike omgewing te werk. Jy hoef nie ŉ ruimtewetenskaplike te wees om te weet dit is te gevaarlik om werkers in ŉ gebied in te stuur waar rook waargeneem is nie,” het hy gesê. Die oorledenes sal by hul onderskeie tuisdorpies in Noordwes en die Noord-Kaap begrawe word.